《新正二日降旨加赈去岁淮徐被水州县诗以纪事》
清代·弘历

木德初莩甲，民艰切体乾。念彼淮徐间，灾馀实可怜。

宣房亟就功，黄流始归川。次第事疏筑，期多涸洳田。

春耕纵不误，冬寒信其然。棣通阳德昭，万物欣陶甄。

一方鸿雁集，宁忍恝视旃。椒屏绨几张，南望心为悬。

加赈颁新纶，恺泽因时宣。讵啻行故事，还殷祈有年。